
 SCURT ISTORIC

Unul dintre obiectivele importante ale Uniunii Europene este acela de a oferi cetăţenilor un nivel ridicat de protecţie într-un spaţiu de libertate, de securitate şi de justiţie. În acest sens, au fost întreprinse acţiuni comune ale statelor membre în domeniul cooperării poliţieneşti şi al cooperării judiciare în domeniul penal.

Acest obiectiv este atins prin prevenirea criminalităţii organizate sau de orice alt tip, prin lupta împotriva acestui fenomen, şi în special a terorismului, a comerţului cu fiinţe umane, a crimelor împotriva copiilor, a traficului de droguri, a traficului de arme, a corupţiei şi a fraudei, prin intermediul:

· unei cooperări mai strânse între forţele de poliţie, autorităţile vamale şi celelalte autorităţi competente din statele membre, atât direct, cât şi prin intermediul Oficiului European de Poliţie;

· unei cooperări mai strânse între autorităţile judiciare şi celelalte autorităţi competente ale statelor membre;

· armonizării legislaţiei penale din statele membre. 

Ideea unui Oficiu European de Poliţie a fost lansată pentru prima dată cu ocazia Consiliului European de la Luxemburg, din 28 şi 29 iunie 1991. Planul de atunci avea în vedere înfiinţarea unui organism care să ofere cadrul necesar pentru dezvoltarea colaborării organelor de poliţie din statele membre ale Uniunii, pentru prevenirea şi combaterea pe plan internaţional a crimei organizate, inclusiv a terorismului şi a traficului de droguri. 

Crearea Europol-ului a fost prevăzută prin Tratatul Uniunii Europene de la Maastricht, pe data de 7 februarie 1992. Sediul său a fost stabilit la Haga (Olanda) şi şi-a început activitatea provizorie pe data de 3 ianuarie 1994 ca Unitate Droguri Europol, formată din ofiţeri de legătură ai statelor membre care aveau acces direct la investigarea datelor personale şi a cazurilor legate de droguri; lupta iniţial numai pentru combaterea drogurilor. 

În urma unor acţiuni comune desfăşurate de statele membre, la 10 martie 1995, s-a extins aria de competenţă a Unităţii la traficul ilegal cu substanţe radioactive şi nucleare, la traficul ilegal de imigranţi şi la furturile de vehicule.

În prezent, cadrul legal al funcţionării acestei instituţii este asigurat de “Convenţia Europol”, care a fost ratificată de toate statele membre şi a intrat în vigoare la 1 octombrie 1998. Ca urmare a aplicării Convenţiei Europol, la 1 iulie 1999, Unitatea Droguri Europol a fost înlocuită cu Europol. Activitatea sa a fost extinsă treptat asupra mai multor domenii ale infracţionalităţi: traficul de stupefiante, imigraţia clandestină, traficul de persoane, pornografia infantilă, falsificarea banilor şi a altor mijloace de plată, terorism, spălarea banilor. 

Consiliul Uniunii Europene are sarcina să promoveze cooperarea prin Europol. În vederea realizării acestei cooperări în condiţii cât mai bune, Consiliul poate :

· să abiliteze Europol pentru facilitarea, sprijinirea şi încurajarea coordonării şi desfăşurării unor acţiuni specifice de investigare, precum şi pentru acţiuni operaţionale ale unor echipe mixte, care să cuprindă reprezentanţi ai Europol ca elemente de sprijin;

· să permită Europol să ceară autorităţilor competente ale statelor membre să conducă şi să coordoneze propriile investigaţii în anumite cazuri şi să-şi dezvolte expertiza proprie specifică pe care să o poată pune la dispoziţia acestor autorităţi pentru a le sprijini la investigarea cazurilor de crimă organizată;

· să promoveze legăturile dintre organele de investigaţie specializate în lupta împotriva criminalităţii organizate şi lucrul în strânsă cooperare cu Europol.

Începând cu data de 1 ianuarie 2002 mandatul Europol-ului a fost extins, pentru a se putea ocupa cu toate formele grave ale criminalităţii internaţionale enumerate în anexa Convenţiei Europol. 

Scopul său este de a încuraja cooperarea judiciară între ţările Uniunii Europene, armonizarea dispoziţiilor legislaţiei procesual penale şi a normelor de asistenţă administrativă în materie.

Actualmente, Europol are competenţă în cele 15 state membre ale Uniunii Europene şi cooperează şi cu alte state terţe şi organizaţii internaţionale.

 

MISIUNEA

Oficiul European de Poliţie – Europol – este instituţia care se ocupă de prelucrarea informaţiilor referitoare la activităţile infracţionale în cadrul Uniunii Europene. Europol este o organizaţie interguvernamentală menită a facilita cooperarea poliţienească europeană în domeniul criminalităţii internaţionale. 

Misiunea sa este:

· de a îmbunătăţii eficienţa şi cooperarea dintre autorităţile competente ale statelor membre în prevenirea şi combaterea formelor grave ale criminalităţii organizate internaţionale. 

· de a aduce o contribuţie semnificativă la acţiunile întreprinse de către Uniunea Europeană în domeniul aplicării legii în cazuri de manifestare a crimei organizate, concentrându-şi eforturile asupra organizaţiilor şi reţelelor crimei organizate.

Europol este sigla pentru Oficiul European de Poliţie, prevăzut de articolul K-1(9) din Tratatul de la Maastricht şi de Convenţia privind EUROPOL.

 

 

CADRUL LEGAL

Activitatea Europol-ului se desfăşoară având la bază:

· Convenţia Europol din 26 iulie 1995;

· Decizia Consiliului din 27 martie 2000 referitoare la autorizarea directorului Europol de a se angaja în negocieri cu privire la încheierea de acorduri cu state terţe şi alte organizaţii internaţionale, modificată prin Decizia Consiliului din 6 decembrie 2001;

· Decizia Consiliului din 6 decembrie 2001 privind extinderea mandatului Europol la lupta împotriva formelor grave de criminalitate internaţională enumerate în anexa Convenţiei Europol. 

· Protocolul Consiliului din 28 noiembrie 2002 care modifică Convenţia Europol şi protocolul referitor la privilegiile şi imunităţile membrilor Europol-ului, a directorilor adjuncţi şi ai agenţilor săi ;

· Recomandarea Parlamentului European din 10 aprilie 2003 referitoare la intenţia Consiliului de dezvoltare viitoare a Europol-ului.

 

MANDATUL

Începând cu ianuarie 2002, graţie unei decizii luate în unanimitate de Consiliu Uniunii Europene în decembrie 2001, Europol se ocupă de toate formele grave ale criminalităţii internaţionale enumerate în anexa Convenţiei Europol.

Europol sprijină şi asigură schimbul de informaţii între poliţii în lupta împotriva:

· traficului ilegal de droguri;

· comerţului ilegal cu materiale nucleare şi radioactive;

· terorismului;

· a reţelelor crimei organizate;

· traficului ilegal de organe şi de ţesuturi umane;

· infracţiunilor comise sau succesibile de a fi comise în cadrul unor activităţi teroriste îndreptate asupra vieţii, integrităţii fizice, libertăţii persoanelor ca şi bunurilor;

· omuciderii voluntare şi vătămării corporale grave;

· răpirii, sechestrării şi luării de ostateci;

· rasismului şi xenofobiei;

· furtului organizat;

· traficului ilicit de bunuri culturale, antichităţi şi opere de artă;

· escrocheriilor şi fraudelor;

· contrafacerii şi pirateriei de produse;

· comerţului ilegal cu maşini furate;

· reţelelor ilegale de imigraţie;

· traficului cu persoane precum şi pornografiei infantile;

· falsificării de bani (falsificarea monedei euro) şi a altor mijloace de plată;

· operaţiunilor de spălare a banilor;

· traficului ilicit de specii de animale şi plante aflate pe cale de dispariţie;

· criminalităţii în detrimentul mediului înconjurător;

· traficului ilicit de substanţe hormonale şi a altor factori de creştere;

· criminalităţii informatice;

· corupţiei;

· traficului ilicit de arme, de muniţie şi explozibil.

Europol-ul intervine pentru susţinerea acţiunilor în cazul în care există o organizaţie sau structură a crimei organizate, iar două sau mai multe state membre sunt afectate.

Europol susţine statele membre prin următoarele măsuri:

· promovarea schimbului de informaţii în concordanţă cu legislaţia naţională, între ofiţerii de legătură ai Europol (ELOS) – detaşaţi pe lângă Europol de către statele membre, în calitate de reprezentanţi ai serviciilor naţionale specializate (poliţie, vamă, jandarmerie, servicii de imigrare, etc.);

· furnizarea de analize operaţionale pentru susţinerea activităţilor statelor membre;

· furnizarea de rapoarte strategice şi de analize privind activităţile infracţionale de către Europol, întocmite pe baza informaţiilor şi cunoştinţelor furnizate de statele membre, respectiv obţinerea de informaţii din alte surse;

· punerea la dispoziţie a cunoştinţelor de specialitate şi a sprijinului tehnic pentru investigaţii şi operaţiuni desfăşurate în cadrul Uniunii Europene, sub controlul şi responsabilitatea legală a statelor membre implicate;

· promovarea studiului criminalităţii şi armonizării metodelor de investigare în statele membre.

 

Sistemul computerizat Europol (TECS)

În conformitate cu Convenţia Europol, Biroul European de Poliţie trebuie să administreze un sistem informaţional computerizat, care să permită introducerea, accesarea şi analizarea datelor. Convenţia a stabilit un cadru strict pentru evitarea încălcării drepturilor omului, protecţia, controlul, supravegherea şi securitatea datelor.

Sistemul computerizat Europol (TECS) cuprinde trei componente principale:

· un sistem informaţional – care conţine datele persoanelor care au comis fapte date în competenţa Europol, sau care sunt suspecte de a fi comis aceste fapte, sau care au luat parte la săvârşirea acestor fapte în ţările membre ale Uniunii Europene;

· un sistem de analiză – acest sistem cuprinde date deţinute de Europol în scop de analiză. Aceste date cuprind informaţii cu privire la persoanele care au avut calitatea de martori sau victime potenţiale sau reale ale infracţiunilor;

· un sistem index.

O versiune provizorie a sistemului informaţional s-a pus în funcţiune pe data de 1 ianuarie 2002. Reţeaua leagă cele 15 state membre şi facilitează accesul la sistem în toate limbile oficiale ale Uniunii Europene.

 

 

 

 

Bugetul 

Europol este finanţat prin contribuţii ale statelor membre, corespunzător PIB (Anexa 1). Acest buget a trecut de la 19 milioane de euro în 1999 la 55,5 milioane de euro în 2003, cu o creştere de 37% în 2001, de 45,7% în 2002 şi de 7,5% în 2003.

Inspectorul financiar este numit de către Consiliul de administraţie, ce acţionează în unanimitate şi este responsabil de monitorizarea obligaţiilor financiare şi plata cheltuielilor, precum şi de stabilirea şi colectarea veniturilor Europol-ului.

Bilanţul anual al Europol-ului este supus unui audit, efectuat de un Comitet Comun de Audit, compus din trei membrii, numiţi de către Curtea de Conturi Europeană. 

 

Management şi control

Europol are personalitate juridică. Organele sale de conducere sunt următoarele:

· Consiliul de administraţie - este numit de către Consiliul Uniunii Europene (miniştrii de justiţie şi de afaceri interne) şi este format dintr-un reprezentant al fiecărui stat membru, care este în general însărcinat cu supravegherea activităţilor organizaţiei. Acesta ia hotărâri în cele mai importante probleme privind activitatea Europol-ului, cu o majoritate de două treimi, în afara situaţiilor altfel prevăzute. Fiecare membru al Consiliului dispune de un singur vot şi poate solicita, în caz de absenţă, a fi înlocuit de un membru supleant. În acest caz membrul supleant poate exercita dreptul de vot al titularului. Comisia Comunităţii Europene este invitată să asiste la reuniunea Consiliului de Administraţie, dar nu poate participa la vot. Consiliul se întruneşte de cel puţin două ori pe an. 

· Directorul – este numit prin decizia unanimă a Consiliului Miniştrilor de Justiţie şi Afaceri Interne, după consultarea Consiliului de administraţie. Mandatul acestuia este de 4 ani şi poate fi reînnoit o dată. Acesta este responsabil pentru îndeplinirea serviciilor care revin Europol-ului şi pentru buna administrare a acestuia. Directorul împreună cu cei doi adjuncţi ai săi pot fi demişi prin decizia Consiliului, adoptată cu două treimi din voturi.

· Consiliul comun de supraveghere pentru protejarea datelor - din care fac parte câte doi experţi pentru protecţia datelor din fiecare stat membru - supraveghează conţinutul şi folosirea tuturor datelor personale existente la Europol. Membrii acestui consiliu sunt numiţi pe o perioadă de 5 ani. Fiecare delegaţie are dreptul la un singur vot. Sarcina sa este de a verifica activitatea Europol, cu scopul de a se asigura că drepturile persoanei nu sunt încălcate prin colectarea, procesarea şi utilizarea datelor deţinute de Europol. Tot ea monitorizează gradul în care este permisă transmiterea datelor care provin de la Europol. Fiecare persoană are dreptul să solicite Consiliului comun de supraveghere să garanteze că modul în care datele personale au fost colectate, stocate, procesate şi utilizate de către Europol este legal şi corect.

· Comitetul comun de audit – este alcătuit din trei membrii, numiţi de Curtea de Conturi a Comunităţilor Europene pentru un mandat de trei ani. Comitetul prezintă un raport de audit anual pentru a certifica :

· că declaraţiile financiare prezintă în mod corect situaţia financiară a Europol la sfârşitul anului;

· că orice venit a fost dobândit şi orice cheltuială a fost efectuată într-un mod legal şi în conformitate cu Convenţia Europol, cu bugetul şi cu reglementările în materie financiară;

· că gestiunea financiară a fost una sănătoasă.

 

Raportul Comitetului Comun de Audit indică amploarea şi natura auditului întreprins şi prezintă recomandările sale cu privire la balanţa conturilor şi plăţilor şi o scurtă evaluare a gestiunii financiare a Europol-ului. Raportul este prezentat Consiliului Uniunii Europene, după ce controlul financiar la nivel superior a avut ocazia de a-şi exprima punctul de vedere şi de a discuta raportul în faţa Consiliului Director.

· Controlul financiar – este numit de Consiliul de administraţie cu unanimitate de voturi şi răspunde de monitorizarea angajamentului şi plăţii cheltuielilor ca şi de crearea unui fond de venituri ale Europol– ului. Un comitet financiar alcătuit din câte un reprezentant bugetar din fiecare stat membru răspunde de pregătirea şi analizarea tuturor cheltuielilor bugetare şi financiare. Conturile cu privire la veniturile şi cheltuielile care figurează în buget, împreună cu foaia de bilanţ care atestă veniturile Europol – ului sunt supuse unui control anual de către Comitetul comun de audit.

Din Europol fac parte actualmente 496 de persoane din toate statele membre, din care 59 sunt ofiţeri de legătură Europol (ELO), reprezentanţi ai diferitelor organe de urmărire penală (poliţie, vamă, jandarmerie, servicii de imigrare etc.). Personalul Europol– ului asigură timp de 24 de ore pe zi un serviciu eficient, rapid şi multilingv. 

Europol-ul răspunde şi este obligat să prezinte raportul activităţii sale în faţa Consiliului Miniştrilor de Justiţie şi Afaceri Interne (Consiliul JAI). Acest Consiliu răspunde de controlul şi îndrumarea Europol-ului. El numeşte directorul şi directorii adjuncţi şi aprobă bugetul. 

Europol nu trebuie confundat cu Interpol (O.I.P.C.), care este o organizaţie ce cuprinde poliţişti din 177 de state şi care are sediul la Lyon. Spre deosebire de Europol, Interpol nu este o organizaţie regională, ci una internaţională.

 

 

Cooperarea cu state terţe şi organizaţii internaţionale

Europol şi-a îmbunătăţit cooperarea internaţională în ceea ce priveşte urmărirea penală prin semnarea unor acorduri bilaterale cu unele state (Estonia, Islanda, Norvegia, Polonia, Republica Cehă, Slovenia, SUA şi Ungaria) şi organizaţii internaţionale (Banca Centrală Europeană, Interpol, Observatorul European de Droguri şi Toxicomani, Organizaţia Mondială a Vămilor). În afară de aceasta, Europol a înfiinţat un birou de legătură în Washinton D.C.

 

CooperareA poliţiilor şi cooperarea judiciară în materie penală

Titlul VI din Tratatul asupra Uniunii Europene (sau "al treilea pilon") a fost transformat complet prin intrarea in vigoare a Tratatului de la Amsterdam prin crearea unui spaţiu al libertăţii, securităţii şi justiţiei. Denumit anterior "Justiţie şi Afaceri Interne", titlul tratează acum numai "Cooperarea poliţiilor şi cooperarea judiciară în domeniul penal", iar obiectivul lui este prevenirea şi combaterea rasismului şi a xenofobiei, terorismului, traficului de fiinţe umane, crimelor împotriva copiilor, traficului de droguri, traficului de arme, corupţiei şi fraudei. 

Noul titlu prevede o mai strânsă cooperare între forţele de poliţie, autorităţile vamale şi judiciare, atât direct, cât şi prin Oficiul European de Poliţie (Europol) şi, acolo unde este necesar, armonizarea legislaţiei penale din statele membre. 

Acţiunea în comun în domeniul cooperării poliţiilor acoperă între altele:

· cooperarea operaţională între autorităţile competente, inclusiv serviciile de poliţie, serviciile de vamă şi alte servicii specializate însărcinate cu aplicarea legii ale statelor membre, în domeniul prevenirii şi detectării infracţiunilor penale şi anchetelor în acest domeniu;

· colectarea, stocarea, prelucrarea şi schimbul, în special prin intermediul Europol-ului, de informaţii pertinente, inclusiv de informaţii deţinute de serviciile însărcinate cu aplicarea legii, privind semnalările de tranzacţii financiare suspecte, sub rezerva dispoziţiilor corespunzătoare privind protejarea datelor cu caracter personal;

· cooperarea şi iniţiativele comune în domeniile formării şi schimbului de ofiţeri de legătură, detaşărilor, utilizării echipamentelor şi cercetării în criminalistică;

· evaluarea în comun a tehnicilor particulare de anchetare privind detectarea formelor grave de criminalitate organizată.

Fiecare stat membru înfiinţează sau desemnează o unitate naţională însărcinată cu depistarea infracţiunilor şi desfăşurarea anchetelor în acest domeniu. Această unitate este singurul organ de legătură între Europol şi serviciile naţionale competente. Relaţiile dintre unitatea naţională şi serviciile competente sunt stabilite de dreptul naţional, în special prin reglementări constituţionale.

Unităţile naţionale au ca misiune :

· de a furniza Europolului, din proprie iniţiativă, informaţii şi date care sunt necesare pentru îndeplinirea funcţiei;

· de a răspunde cererilor de informaţii, de explicaţii şi păreri formulate de Europol;

· de a deţine informaţii şi date;

· de a exploata şi difuza, cu respectarea dreptului naţional, informaţii şi date în beneficiul serviciilor competente;

· de a adresa către Europol cereri de consiliere, informare, expertize şi analize;

· de a transmite către Europol informaţii stocate în reţele informatizate;

· de a veghea asupra respectării dreptului în schimbul de informaţii între Europol şi aceste unităţi. Această transmitere de informaţii trebuie să se facă fără atingerea intereselor naţionale esenţiale în materie de securitate.

Fiecare unitate naţională trimite pe lângă Europol cel puţin un ofiţer de legătură. Numărul ofiţerilor de legătură pe care statele membre pot să-i trimită pe lângă Europol este fixat printr-o decizie adoptată cu unanimitate de voturi de Consiliul de administraţie. Această decizie poate fi modificată în orice moment de acelaşi organ, tot cu unanimitate de voturi. 

Ofiţerii de legătură sunt supuşi dreptului naţional al statului membru de origine. Ei sunt însărcinaţi, de unitatea lor naţională, de a reprezenta interesele acesteia, în conformitate cu dreptul naţional al statului membru de origine şi cu respectarea dispoziţiilor aplicabile funcţionării Europol.

Ofiţerii de legătură contribuie la schimbul de informaţii dintre unităţile naţionale de origine şi Europol prin: 

· transmiterea către Europol de informaţii provenite de la unităţile naţionale de origine;

· comunicarea unităţilor naţionale de origine de informaţii care provin de la Europol;

· cooperarea cu agenţi ai Europol-ului.

În acelaşi timp, ofiţerii de legătură contribuie, conform dreptului naţional şi conform articolului 2 paragraful 1 din Convenţia Europol, la schimbul de informaţii dintre unităţile naţionale şi la coordonarea măsurilor care decurg din analiza acestor informaţii.

Ofiţerii de legătură se bucură de privilegiile şi imunităţile necesare îndeplinirii sarcinilor ce le revin, conf. art. 41 paragraful 2 din Convenţia Europol.

Spaţiile necesare desfăşurării activităţii ofiţerilor de legătură sunt gratuite şi sunt puse la dispoziţia statelor membre prin Europol, în imobile ale Europol-ului.

Toate celelalte cheltuieli legate de desfăşurarea activităţii ofiţerilor de legătură sunt suportate de statele membre de origine. Satele membre vor suporta de asemenea şi cheltuielile legate de dotarea şi echipamentul necesar ofiţerilor de legătură, conform bugetului Europol.

· Lupta împotriva traficului de droguri

În documentele europene se precizează că libera circulaţie a persoanelor, mărfurilor, serviciilor şi capitalului în Uniunea Europeană nu trebuie să faciliteze apariţia producătorilor şi traficanţilor de droguri. În acest sens, responsabilii europeni au adoptat şi pus în aplicare reglementări, măsuri şi programe concrete pentru controlarea eficientă a spaţiului intern al Comunităţii.

Pentru evaluarea corectă a amplorii fenomenului în Uniunea Europeană, colectarea datelor de interes privind consumul, traficul şi efectele drogurilor în statele membre, în anul 1995 a fost înfiinţat Observatorul European pentru Droguri şi Toxicomanie (OEDT). Acesta, în colaborare cu Europol care are atribuţii speciale în combaterea traficului de droguri, contribuie la realizarea unui schimb rapid de informaţii între Comisia Europeană, autorităţile din statele membre, organizaţiile neguvernamentale şi alte organisme europene şi internaţionale cu care Uniunea Europeană cooperează în lupta împotriva drogurilor.

Tratatul de la Amsterdam (1999) a reiterat angajamentul şi competenţele Uniunii Europene în lupta împotriva drogurilor. Ca urmare, responsabilii europeni au elaborat o strategie globală, integrată şi echilibrată în materie de droguri şi un nou Plan de acţiune comunitară, pentru perioada 2000-2004. Planul de acţiune al Uniunii Europene propune ca obiective principale reducerea cererii şi a ofertei de droguri, preconizează realizarea unui schimb de date fiabile şi întărirea cooperării internaţionale. Este considerată ca prioritate şi intensificarea luptei împotriva drogurilor în ţările candidate la aderare. 

Tratatul a fixat un număr de obiective pentru cooperarea organelor de poliţie şi judiciare, care sunt, în aceeaşi măsură, direcţii de explorare pentru intensificarea luptei contra drogurilor - în cadrul şi cu ajutorul Europolul-lui (care, în conformitate cu articolul 30, paragraful 2, are un rol particular de susţinere şi coordonare a acţiunilor de cooperare între serviciile abilitate) şi al Observatorului European pentru Droguri şi Toxicomanie. Consiliul Uniunii Europene adoptă măsuri pentru favorizarea cooperării şi îndeplinirea acestor obiective, luând decizii în unanimitate, la iniţiativa oricărui stat membru sau a Comisiei.

Elementul de noutate al Planului de acţiune pentru perioada 2000-2004, este evaluarea politicilor, măsurilor şi acţiunilor promovate de Uniunea Europeană în materie de luptă contra drogurilor. 

Evaluarea depinde, în mare măsură, de informaţiile furnizate de către OEDT şi Europol, care au înfiinţat, la rândul lor, grupuri de lucru pe “criterii de evaluare a impactului”. 

Biroul European de Poliţie (Europol) este instituţia abilitată pentru desfăşurarea acţiunilor în domeniul luptei contra traficului de droguri în Uniunea Europeană şi are ca misiune susţinerea dezvoltării unei mai bune cooperări poliţieneşti şi vamale între statele membre.

Între autorităţile naţionale ale statelor membre, Europol şi OEDT se realizează un schimb reciproc de informaţii care cuprind: 

▪ descrierea caracteristicilor fizico-chimice ale noilor droguri de sinteză şi numele sub care sunt cunoscute;

▪ descrierea precursorilor chimici ai acestor droguri.

Pe baza acestor informaţii, Consiliul Uniunii Europene poate adopta noi reglementări referitoare la măsurile care se impun pentru aplicarea controlului asupra unora dintre aceste substanţe.

· Lupta împotriva crimei organizate

Oficiul European de Poliţie are, din octombrie 1998, sarcina de a lupta împotriva crimei organizate (unul din domeniile incluse în Titlul VI din Tratatul asupra Uniunii Europene).

Pentru întărirea luptei împotriva crimei organizate, Consiliul European de la Tampere din octombrie 1999 a decis crearea unei divizii (EUROJUST) compusă din procurori naţionali, magistraţi, ofiţeri de poliţie, detaşaţi din fiecare Stat Membru. Eurojust va avea ca sarcină:

· facilitarea coordonării autorităţilor judiciare naţionale;

· promovarea cooperării judiciare în domeniul penal;

· sprijinirea investigaţiilor în cazuri de crimă organizată;

· eficientizarea luptei împotriva criminalităţii organizate;

· armonizarea legislaţiilor la nivel european;

Prin activităţile desfăşurate, Europol-ul trebuie să contribuie la o mai bună cunoaştere a fenomenului terorismului şi la facilitarea cooperării statelor membre pentru colectarea şi schimbul de informaţii.

Cu ajutorul Europol-ului şi al OEDT, Consiliul şi Comisia Europeană elaborează linii directoare ale politicilor Uniunii Europene aplicabile în lupta contra criminalităţii.

 

· Cooperarea între Europol şi România

Un pas important pe care România l-a făcut pe drumul integrării europene şi în vederea închiderii Capitolului 24 - Justiţie şi Afaceri Interne (JAI) este semnarea, pe data de 25 noiembrie 2003, a Acordului privind cooperarea dintre România şi Oficiul European de Poliţie.

Acest instrument juridic de cooperare reprezintă recunoaşterea eforturilor depuse de România în vederea alinierii la standardele europene în domeniu şi totodată un punct de plecare pentru extinderea posibilităţilor de cooperare.

Acordul prevede asigurarea unei sporite operativităţi a autorităţilor române şi întărirea capacităţilor instituţionale. De asemenea, acordul are un rol esenţial în consolidarea sistemului de cooperare poliţienească, fiind o recunoaştere a evoluţiilor pozitive ale României în sfera afacerilor interne. De acum înainte, Poliţia Română, Autoritatea Naţională a Vămilor, celelalte agenţii vor putea beneficia de sprijinul Europol. 

Directorul Oficiului European de Poliţie - Jurgen Storberk a declarat că România a devenit un factor de stabilitate în regiunea Europei de Est şi a adoptat, în timp foarte scurt, standardele europene. Referindu-se la grupurile criminale care acţionează pe teritoriul României, Jurgen Storberk a arătat că acestea sunt din ce în ce mai active şi, din acest motiv, Europol “va încerca să identifice, în colaborare cu partenerii din România, întreaga grupare, nu doar una sau două persoane, şi să pună la dispoziţia autorităţilor capacităţile necesare pentru a combate acest fenomen".

Europol acordă o importanţă deosebită regiunii balcanice, acest lucru fiind dovedit şi prin recenta includere a Centrului Regional pentru Combaterea Criminalităţii Transfrontaliere (SECI), cu sediul la Bucureşti, în lista statelor terţe şi a organizaţiilor internaţionale cu care Europol este autorizat să înceapă negocierile.

România, împreună cu Europol şi alte instituţii de aplicare a legii, prin consolidarea cadrului juridic bi- şi multilateral de cooperare poliţienească, va contribui la întărirea securităţii şi prosperităţii în regiune, la crearea unui climat care să garanteze drepturile şi libertăţile fundamentale ale cetăţenilor şi să acţioneze pentru securizarea viitoarelor frontiere externe ale Uniunii Europene.

Acordul cu Europol va facilita şi schimbul de date operative între instituţiile statului, prin accesarea bazelor de date comune, reuşindu-se, astfel, prinderea operativă a celor care încalcă legea. 

 

 

 

 

 

 

 

 

 

 

 Anexa 1 – Proiectul de buget pe 2004

	Ţările Uniunii Europene 
	PIB 2002 în milioane de euro
	procent din PIB
	Contribuţii pentru 2004 în euro

	Austria
	217 633,3
	2,35%
	1 220 574

	Belgia
	274 265,4
	2,97%
	1 542 598

	Danemarca
	188 472,4
	2,04%
	1 059 562

	Finlanda
	143 588,4
	1,55%
	805 059

	Franţa
	1 527 822,9
	16,52%
	8 580 375

	Germania
	2 162 668,8
	23,38%
	12 143 413

	Grecia
	142 978,7
	1,55%
	805 059

	irlanda
	110 569,7
	1,20%
	623 272

	Italia
	1 271 692,3
	13,75%
	7 141 656

	Luxemburg
	21 364,0
	0,23%
	119 460

	Olanda
	462 919,8
	5,00%
	2 596 966

	Portugalia
	126 835,3
	1,37%
	711 569

	Spania
	677 458,6
	7,32%
	3 801 598

	Suedia
	246 069,8
	2,66%
	1 381 586

	Marea Britanie
	1 674 905,3
	18,11%
	9 406 211

	Total
	9 249 244,7
	100%
	51 939 319

· Viorel Marcu, Nicoleta Diaconu – Drept comunitar general – Tratat, Editura Lumina Lex, Bucureşti, 2002;

· Tratatul asupra Uniunii Europene şi Tratatul instituind Comunitatea Europeană cu modificările aduse de Tratatul de la Amsterdam, Editura Lucreţius, Bucureşti 1999;

· Convenţia Europol din 26 iulie 1995;

· Pierre Mathijsen – Compendiu de drept European, Ediţia a 7-a, Editura Club Europa, 2002;

· Raport d'information déposé par la délégation de l'Assemblée Naţionale pour l'Union Européenne sur l'avenir d'Europol - 29 avril 2003;

· Protocole du Conseil du 28 november 2002 modifiant la convention portant creation d'un Office européen de police (Convention Europol) et le protocole sur les privilèges et immunités d'Europol, des membres de ses organes, de ses directeurs adjoints et de ses agents;

· Recommandation du Parlement européen du 10 avril 2003, à intention du Conseil sur le développement futur d'Europol.

